**UPUTE ZA PRIJAVITELJE**

**na Javni poziv za sufinanciranje provedbe projekata financiranih iz ESI fondova i programa**

**Europske unije u 2021. godini**

**I. PREDMET I CILJ JAVNOG POZIVA**

Predmet ovog javnog poziva (u daljnjem tekstu: Javni poziv) je dodjela bespovratnih potpora u 2021. godini za pokriće dijela vlastitog udjela prijavitelja na Javni poziv u troškovima provedbe projekata financiranih iz ESI fondova i programa EU (u daljnjem tekstu: Potpore).

Davatelj potpore je Zagrebačka županija (u daljnjem tekstu: Županija).

Cilj dodjele Potpora je pomoć prihvatljivim korisnicima u provedbi odobrenih projekata putem osiguranja sredstava koja su obvezni imati iz vlastitih izvora, a sukladno ugovoru/odluci o dodjeli bespovratnih sredstava za provedbu projekta koji se financira sredstvima iz ESI fondova i/ili programa EU (u daljnjem tekstu: Projekt).

**II. PRIHVATLJIVI PRIJAVITELJI**

Prihvatljivi prijavitelji na Javni poziv (u daljnjem tekstu: Korisnici) su jedinice lokalne samouprave na području Županije (u daljnjem tekstu: JLS), koje su do podnošenja prijave na Javni poziv sklopile ugovor/dobile odluku o dodjeli bespovratnih sredstava za provedbu projekta koji se financira sredstvima iz ESI fondova i/ili programa EU (u daljnjem tekstu: Projekt).

Korisnici imaju pravo ostvariti Potporu za konkretan Projekt prijavom na javni natječaj/javni poziv samo kod jednog upravnog tijela Županije.

Svaki Korisnik može na Javnom pozivu ostvariti samo 1 (jednu) Potporu.

Korisnici sredstava ne mogu ostvariti pravo na Potporu u slučaju neispunjenja preuzetih obveza po ranije zaključenim ugovorima sa Županijom i/ili u slučaju postojanja bilo kakvih dospjelih, a neplaćenih dugovanja prema Županiji.

**III. PRIHVATLJIVI TROŠKOVI**

Prihvatljivi troškovi su financijska sredstva potrebna za pokriće vlastitog udjela u troškovima provedbe Projekta već nastalim, odnosno koji će tek nastati u razdoblju od 01. siječnja 2020. godine pa nadalje, prema proračunu Projekta utvrđenom u ugovoru o dodjeli bespovratnih sredstava koji je Korisnik do dana podnošenja svoje prijave na Javni poziv sklopio sa ugovaračkim tijelom ESI fondova ili programa EU (u daljnjem tekstu: Ugovor o DBS) / odluci o dodjeli bespovratnih sredstava koju je Korisnik do dana podnošenja svoje prijave na Javni poziv dobio od ugovaračkog tijela ESI fondova ili programa EU (u daljnjem tekstu: Odluka o DBS).

**IV. VISINA IZNOSA I KRITERIJI ZA DODJELU BESPOVRATNE POTPORE**

Maksimalna Potpora po jednom Korisniku iznosi 500.000,00 kn (u daljnjem tekstu: Maksimalna Potpora).

Iznos Potpore po jednom Korisniku ovisi o indeksu razvijenosti konkretnog Korisnika, kao JLS-a, na način da se utvrđuje:

- za JLS-e I., II., III. i IV. skupine razvijenosti – u visini od 100% iznosa prihvatljivih troškova iz t. III. ovih Uputa (u daljnjem tekstu: Prihvatljivi troškovi), no ne više od Maksimalne potpore,

- za JLS-e V. i VI. skupine razvijenosti - u visini od 80% iznosa Prihvatljivih troškova, no ne više od Maksimalne potpore,

- za JLS-e VII. i VIII. skupine razvijenosti - u visini od 60% iznosa Prihvatljivih troškova, no ne više od Maksimalne potpore.

Korisnicima će se Potpora isplatiti u roku do 15 (petnaest) dana od dana potpisivanja ugovora o Potpori sa Županijom (u daljnjem tekstu: Ugovor), odnosno u roku od 15 (petnaest) dana od naknadne dostave Županiji instrumenata osiguranja utvrđenih Ugovorom, kao jamstva Korisnikovog namjenskog trošenja Potpore (u daljnjem tekstu: Jamstvo), ako je konkretan Korisnik obvezan dostaviti, a ne dostavi Županiji Jamstvo istovremeno s potpisivanjem Ugovora.

Kriterij za dodjelu Potpore je redoslijed podnošenja prijave na Javni poziv.

**V. SADRŽAJ I NAČIN PRIJAVE ZA DODJELU POTPORE**

Podnositelj prijave na Javni poziv dostavlja sljedeću obveznu dokumentaciju putem sustava za upravljanje natječajima i provedbom projekata „e-prijave“ (u daljnjem tekstu: sustav „e-prijave“):

1. Ispunjen prijavni obrazac Županije *(dokument u digitalnom obliku)*,

2. Ispunjen prijavni obrazac Županije *(skenirani dokument, potpisan i ovjeren),*

3. Ugovor o DBS / Odluku o DBS (skenirani dokument),

4. popunjene obrasce prijave Projekta na natječaj EU (skenirani dokument, potpisan i ovjeren),

5. dokaz(e) plaćanja vlastitog udjela u troškovima provedbe Projekta (samo ako je u prijavi zatražena

regresna isplata Potpore - *skenirani dokument, potpisan i ovjeren)*,

6. Izjavu o nepostojanju dugovanja prema proračunu Županije *(skenirani dokument, potpisan i ovjeren)*,

7. Izjavu o načinu financiranja Projekta *(skenirani dokument, potpisan i ovjeren)*.

Za svaki Projekt za koji se traži Potpora prijava se podnosi zasebno.

Upute za korisnike sustava „e-prijave“, kao i ove Upute, dostupne se na službenim mrežnim stranicama Županije [www.zagrebacka-zupanija.hr](http://www.zagrebacka-zupanija.hr), u rubrici „**Natječaji / Javni pozivi / Upravni odjel za gospodarstvo i fondove Europske unije“** (u daljnjem tekstu: UOGFEU) pod nazivom **„Javni poziv za sufinanciranje provedbe projekata financiranih iz ESI fondova i programa Europske unije u 2021. godini“** (u daljnjem tekstu: **Mrežna stranica**), odnosno mogu se podići u UOGFEU-u, Zagreb, Ulica grada Vukovara 72/VI.

**VI. NAČIN PRIJAVE**

**Podnositelj prijave, uz podnošenje prijave** na Javni poziv **putem sustava „e-prijave“ dostupnog na poveznici** [**www.eprijave.hr**](http://www.eprijave.hr)**, sastavljene od dokumenata iz točke V. st. 1. ovih Uputa,** **obvezan je i poslati Županiji, putem preporučene poštanske pošiljke, izvornik** popunjenog, potpisanog i ovjerenog **prijavnog obrasca** (u daljnjem tekstu: Obrazac) **najkasnije 7 (sedam) dana od dana podnošenja prijave na Javni poziv putem sustava „e-prijave“,** **uz napomenu** *„Prijava na Javni poziv za sufinanciranje provedbe projekata financiranih iz ESI fondova i programa Europske unije u 2021. godini“* **na vanjskom dijelu omotnice, na adresu:**

*Zagrebačka županija*

*Upravni odjel za gospodarstvo i fondove Europske unije*

*Ulica grada Vukovara 72/VI*

*10000 Zagreb*

Ako izvornik Obrasca ne bude poslan Županiji u gore utvrđenom roku, prijava na Javni poziv će se smatrati nevažećom.

Županija zadržava pravo da od prijavitelja na Javni poziv naknadno zatraži dostavu izvornika preostale dokumentacije dostavljene Županiji isključivo u skeniranom obliku u prilogu e-prijave na Javni poziv.

Prijave na Javni poziv podnose se najkasnije do **02. studenog 2021. godine u 14,00 sati.**

Sva dodatna pojašnjenja ili informacije mogu se zatražiti na telefon 01/6052-860.

**VII. OBVEZA POSTUPANJA SUKLADNO JAVNOM POZIVU I OVIM UPUTAMA**

Prijavitelji su obvezni prijavu na Javni poziv podnijeti sukladno ovim Uputama i tekstu Javnog poziva, na obrascu za prijavu koji je priložen Javnom pozivu, te u prilogu prijave dostaviti potrebnu dokumentaciju. Svi obrasci potrebni za podnošenje prijave na Javni poziv dostupni su na Mrežnoj stranici.

Prijave na Javni poziv koje ne budu podnesene u gore utvrđenom roku, na način i u obliku definiranim odredbama Javnog poziva i ovih Uputa smatrat će se neprihvatljivima i kao takve se neće razmatrati.

**VIII. PREGLED I OCJENA PRIJAVA**

Pregled i ocjenjivanje pristiglih prijava na Javni poziv, te utvrđivanje prijedloga Odluke o odabiru Korisnika izvršit će UOGFEU.

KLASA: 302-02/21-02/02

URBROJ: 238/1-10-04/3-21-4

U Zagrebu, 15. veljače 2021.